text: Risiko for uroligheder i Esbjerg
  23 marts 2012 kl. 14.08
  Politiet frygter uroligheder i Esbjerg, når retten i næste uge indleder retssager mod medlemmer af rocker-banderne Bandidos og Hells Angels.
  Derfor genindfører Syd- og Sønderjyllands Politi en visitationszone mandag 26. marts til onsdag 18. april. I zonen kan politiet uden videre undersøge folk og køretøjer for våben.
  Medlemmerne af de to rivaliserende rocker-bander er tiltalt for vold mod hinanden. 
  I de seneste år har de to bander og deres støttegrupper bekæmpet hinanden, og politiet har ved flere ransagninger af klubhusene fundet våben. 
  - Der vurderes på den baggrund at være en forøget risiko for, at der bæres våben i området omkring Retten i Esbjerg i forbindelse med afviklingen af retssagerne, meddeler politidirektør Jørgen Meyer.
  Visitationszonen omfatter et område afgrænset af havnebassin, Vestre Dokkaj, Stormgade, Havnegade, Englandsgade, Østre Havnevej, Smørstikkervej, Estrupvej, Vestkraftgade og Vestkraftkaj.
  